এ এক বড় বিস্ময় এরফান আলীর জন্যও, বাইশ বছর আগে এক ঠ্যাং হারিয়ে কাঠের ঠ্যাং হাতে নেওয়ার পরে সে কখনোই বিশ্বাস করেনি যে, দীর্ঘ সময় এক ঠ্যাঙে দাঁড়িয়ে থাকতে পারে। তার শরীরে এখনো শক্তি আছে। রকমারি টি-স্টলের সাইনবোর্ডের মেয়েমানুষটার কালিমাখা মুখের দিকে তাকিয়ে এরফান আলীর করোটিতে আগুন জ্বলে ওঠে, এক ঠ্যাঙে দাঁড়িয়ে থাকা শরীর কেঁপে ওঠে ভূমিকম্পের মতো এবং যুবকদের মুখের দিকে তাকিয়ে প্রায় চিৎকার করে বলে, বুনো অন্ধকার ধেয়ে আসছে তোমাদের দিকে, যুবকরা তোমরা কী কিছুই ধরতে পারছ না! গাঙের অন্ধ-বধির ঢেউয়ের লাহান ভয়ংকর হাসির কলরব তুলে ছুটে আসছে তোমার দিকে! মহীয়সী নারীর গান ‘এখনো গেল না আঁধার, এখনো রহিল বাঁধা’ তোমরা কিছুই বুঝতে পারো না! ফুল-পাখি-মানুষ-বাদ্যযন্ত্র এমনকি ম্যুরাল-ভাস্কর্য সবকিছুর ওপরে কালি লেপে দিচ্ছে, পেট্রলে পুড়িয়ে দিচ্ছে, তোমরা নিজ নিজ মুখের দিকে তাকাও, দেখো, প্রত্যেকের মুখেই কালি পড়েছে।